ടേക്ക് എ ബ്രേക്ക് പദ്ധതി അട്ടിമറിക്കപ്പെട്ടെന്ന് ആരോപണം എരുമേലി: ടേക്ക് എ ബ്രേക്ക് പദ്ധതി എരുമേലിയില് അട്ടിമറിക്കപ്പെട്ടന്ന് ആരോപണം. വഴിയോര വിശ്രമ കേന്ദ്രങ്ങള് നിര്മിക്കാന് എരുമേലി പഞ്ചായത്തിന് സര്ക്കാര് അനുവദിച്ച 50 ലക്ഷത്തോളം രൂപയില് രണ്ട് പൊതു ശൗചാലയങ്ങള്ക്ക് പെയിന്റ് ചെയ്തിട്ട് ടേക്ക് എ ബ്രേക്ക് എന്ന് പേരിടുകയാണ് ചെയ്തതെന്ന് നാട്ടുകാരും പൊതു പ്രവര്ത്തകരും ആരോപിച്ചു. സംസ്ഥാന സര്ക്കാരിന്റെ 12 ഇന പരിപാടികളില് ഒന്നാണ് ടേക്ക് എ ബ്രേക്ക് പദ്ധതി. ഏത് പഞ്ചായത്തില് ചെന്നാലും ഗുണനിലവാരമുള്ള ശുചിമുറികളോടുകൂടിയ പൊതു വിശ്രമകേന്ദ്രം ഉണ്ടായിരിക്കണമെന്നതാണ് ഇതിലൂടെ ലക്ഷ്യമിടുന്നത്. എന്നാല് ബസ് സര്വീസ് പോലുമില്ലാത്ത ഒഴക്കനാട് ഭാഗത്തും പരമ്ബരാഗത ശബരിമല പാതയിലെ പേരൂര്ത്തോട് ഭാഗത്തും അയ്യപ്പ ഭക്തര്ക്കുള്ള പഴയ പൊതു ശൗചലയങ്ങള് പെയിന്റ് ചെയ്താണ് ടേക്ക് എ ബ്രേക്ക് പദ്ധതി നടത്തിയതെന്ന് നാട്ടുകാര് പറയുന്നു. പൊതു ശൗചാലയം ഇല്ലാത്ത എരുമേലി ടൗണ്, മുക്കൂട്ടുതറ എന്നിവിടങ്ങളിലോ അല്ലെങ്കില് ഈ ടൗണുകളെ ബന്ധപ്പെടുത്തുന്ന എരുമേലി മുക്കൂട്ടുതറ കണമല പമ്ബ ദേശീയ പാതയിലോ പദ്ധതി ഒരുക്കണമെന്ന് നാട്ടുകാര് ആവശ്യപ്പെട്ടു. വിസര്ജന മാലിന്യങ്ങള് കലര്ന്ന സെപ്റ്റിക് ടാങ്കിലെ വെള്ളം റോഡിലേക്കെത്തുന്നതിനെ തുടര്ന്ന് എരുമേലി പ്രൈവറ്റ് ബസ് സ്റ്റാന്ഡിലെ ശൗചാലയം അടച്ചിട്ടിരിക്കുകയാണ്. ബസ് സ്റ്റാന്ഡിന് സമീപവും എതിര്വശത്ത് തോടിന്റെ സമീപവും പഞ്ചായത്ത് വക സ്ഥലമുണ്ട്. എന്നാല് ഇവിടെയൊന്നും ടേക്ക് എ ബ്രേക്ക് പദ്ധതി നടപ്പിലാക്കാന് തെരഞ്ഞെടുത്തില്ല. ഈ സ്ഥലങ്ങള് അനുയോജ്യമല്ലെന്ന് പഞ്ചായത്ത് ഉദ്യോഗസ്ഥര് റിപ്പോര്ട്ട് നല്കിയത് മൂലമാണ് പദ്ധതിയില് ആദ്യം തെരഞ്ഞെടുത്ത ഈ സ്ഥലങ്ങള് വേണ്ടെന്ന് വച്ചത്. ഒഴക്കനാട് വാര്ഡില് പഞ്ചായത്തിന്റെ അതിര്ത്തി അവസാനിക്കുന്ന മണിമലയാറിന്റെ തീരത്ത് അയ്യപ്പ ഭക്തര് കുളിക്കാന് എത്തുന്ന കടവിന് സമീപമുള്ള ജില്ലാ ടൂറിസം പ്രമോഷന് കൗണ്സിലിന്റെ ശൗചാലയമാണ് ഇപ്പോള് ടേക്ക് എ ബ്രേക്ക് എന്ന പേര് നല്കി പെയിന്റ് ചെയ്തത്. പെയിന്റടി മാത്രം കാണാനാകുന്ന ഈ പഴയ ശൗചാലയത്തിന് ടേക്ക് എ ബ്രേക്ക് പദ്ധതിയില് രണ്ട് ലക്ഷത്തില് പരം രൂപ ഫണ്ട് നല്കിയെന്നാണ് രേഖകളില് ഉള്ളത്. ഇതേ കാഴ്ചയാണ് ടേക്ക് എ ബ്രേക്ക് പദ്ധതിയുടെ പേരൂര്ത്തോട് ഭാഗത്തെ ശൗചാലയത്തിലും കാണാന് കഴിയുന്നത്. ഇവിടെയും ടേക്ക് എ ബ്രേക്ക് പദ്ധതിയില് നിര്മിച്ച കെട്ടിടമെന്നാണ് ഇപ്പോള് ഇതിനും പേര് നല്കിയിരിക്കുന്നത്. ഈ തെറ്റ് തിരുത്തി നവീകരണം എന്നാക്കി പേര് മാറ്റണമെന്നും പ്രദേശവാസികള് ആവശ്യപ്പെട്ടു. വര്ഷങ്ങളായി ശബരിമല സീസണുകളില് ലേലം ചെയ്തു നല്കുന്നതാണ് ഈ ശൗചാലയങ്ങള്. പിന്നെ എങ്ങനെയാണ് ഇപ്പോള് ടേക്ക് എ ബ്രേക്കില് നിര്മിച്ചു എന്ന് പേര് നല്കിയതെന്ന് നാട്ടുകാര് ചോദിക്കുന്നു. അതേസമയം പദ്ധതിയുടെ ബാക്കി ഫണ്ട് ഉപയോഗിച്ച് ഏയ്ഞ്ചല്വാലിയില് ടേക്ക് എ ബ്രേക്ക് നടത്താനാണ് പഞ്ചായത്ത് ഭരണസമിതിയുടെ തീരുമാനമെന്ന് അധികൃതര് പറയുന്നു.